ԱՄՓՈՓԱԹԵՐԹ
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀՀ ՕՐԵՆՔՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

	1․ ««Հայաստանի Հանրապետության 2026 թվականի պետական բյուջեի մասին» օրենքում, Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ կատարելու մասին» ՀՀ կառավարության որոշման նախագծի վերաբերյալ հայտնում ենք հետևյալը. 
Նախագծին կից հիմնավորման համաձայն նախնական հաշվարկով ներկայացված ծախսերը գերազանցում են ՀՀ կառավարության 2009թ. սեպտեմբերի 10-ի N 1036-Ն որոշմամբ պաշտոնական պատվիրակությունների ընդունելության հետ կապված մի շարք ծախսերի համար սահմանված նորմերը, մասնավորապես՝ պաշտոնական ընթրիքի կազմակերպման համար մեկ անձի հաշվով նախատեսվել է 30.0 հազ. դրամ, սուրճի ընդմիջման համար՝ 10.0 հազ. դրամ, իսկ հուշանվերների ձեռքբերման համար միջինում՝ 37.5 հազ. դրամ։
Բացի այդ հարկ է նշել, որ մեկօրյա տեխնիկական ապահովմամբ դահլիճի վարձակալության համար նախատեսվում է 1,200.0 հազ. դրամ, տեղում հյուրասիրության համար՝ 200.0 հազ. դրամ, իսկ 6 նախարարների գիշերակացի համար՝ 1,620.0 հազ. դրամ և այլն:
Այդ կապակցությամբ հարկ է նշել, որ ԱՊՀ պետությունների ղեկավարների խորհրդի հաստատված Կանոնադրության (որը հանդիսանում է բոլոր հերթական նիստերի ֆինանսավորման անփոփոխ ուղեցույցը) համաձայն՝ պատվիրակությունների նիստերին մասնակցության հետ կապված ծախսերը (ճանապարհածախս և կեցություն) հոգում են ուղարկող կողմերը (այս դեպքում՝ ուղարկող պետությունների արդարադատության նախարարությունները) սեփական միջոցների հաշվին, իսկ ընդունող կողմը (այս դեպքում՝ Հայաստանի Հանրապետությունը՝ ի դեմս ՀՀ արդարադատության նախարարության) հոգում է նիստի անցկացման, դահլիճի ապահովման, տեխնիկական և կազմակերպչական սպասարկման, ինչպես նաև ներքին արարողակարգային միջոցառումների ծախսերը:
Հաշվի առնելով վերոգրյալը, առաջարկում ենք վերանայել ներկայացված ծախսերի նախահաշիվը՝ համապատասխանեցնելով այն ՀՀ կառավարության N 1036-Ն որոշմամբ սահմանված նորմաներին և վերը նշված Կանոնադրության սկզբունքներին, իսկ դրանցից տարբերվող ծախսերի մասով ներկայացնել համապատասխան իրավական հիմքերը և մանրամասն հաշվարկները։
Միաժամանակ անհրաժեշտ է ներկայացնել նաև յուրաքանչյուր ծախսային ուղղությամբ մասնակիցների հստակ թիվը, մեկ անձի կամ ծառայության միավորի հաշվով արժեքը, ծառայությունների մատուցման տևողությունը և ընդհանուր գումարի հաշվարկը՝ բացառելով նույն ծախսի կրկնակի նախատեսման հնարավորությունը։























2. Առաջարկվում է նախագծում կատարել տեխնիկական բնույթի շտկում. 
Նախագծի N 5 հավելվածում «5․15 Քաղաքացիական կացության ակտերի գրանցման համար» տողից առաջ լրացնել «5․ Պետական գրանցման համար» տողը:

	Չի ընդունվել։
ԱՊՀ արդարադատության նախարարների խորհրդի նիստը միջազգային նշանակության պաշտոնական միջոցառում է, որի պատշաճ կազմակերպումը ենթադրում է ոչ միայն նիստի անցկացման համար անհրաժեշտ տարածքի և տեխնիկական միջոցների ապահովում, այլև մասնակիցների ընդունելության, արարողակարգային միջոցառումների և կազմակերպչական սպասարկման հետ կապված մի շարք անհրաժեշտ ծախսերի իրականացում։ 
	Ներկայացված նախահաշիվը ձևավորվել է՝ հաշվի առնելով միջոցառման բնույթը, մասնակցության մակարդակը, նիստի կազմակերպման համար անհրաժեշտ ծառայությունների շրջանակը և միջոցառման պատշաճ անցկացման պահանջները։ Ընդ որում՝ ծախսային ուղղություններով արդեն իսկ ներկայացվել են հաշվարկների համար հիմք հանդիսացող ապրանքների կամ ծառայությունների քանակը, մասնակիցների թիվը:
	Այս համատեքստում հարկ է նշել, որ Կառավարության 2009 թվականի սեպտեմբերի 10-ի թիվ 1036-Ն որոշմամբ սահմանված՝ ՀՀ ժամանող պաշտոնական պատվիրակությունների ընդունելության հետ կապված` ՀՀ պետական կառավարման մարմինների կողմից կատարվող ծախսերի չափերի շրջանակներում արդի շուկայական արժեքների հաշվառմամբ խնդրո առարկա ձևաչափի միջոցառում չի կարող կազմակերպվել: Խոսքը չի վերաբերում ՀՀ ժամանող մեկ պատվիրակության ընդունելությանը, այլ Հայաստանի Հանրապետության նախագահությամբ միջազգային միջոցառման կազմակերպմանը: Այս դեպքում գործնականում նախատեսվում են նման միջոցառումների կազմակերպման համար միջոցներ:
	Ինչ վերաբերում է առանձին ծախսերի հիմնավորվածությանը, ապա անհրաժեշտ է նշել, որ նիստը նախատեսվում է անցկացնել «Դվին» հյուրանոցային համալիրի նախնական՝ «Պապիկ» սրահում, որի արժեքը կազմում է շուրջ 1.200.000 ՀՀ դրամ: Անցկացման վայրի ընտրությունը պայմանավորված է այլ պետություններում կայացած նիստերի դահլիճներին, ինչպես նաև դրա՝ միջազգային բարձր չափանիշներին համապատասխան լինելու հետ, ինչի հաշվառմամբ այլ պետական մարմիններ ևս միջազգային բնույթի նմանատիպ միջոցառումներ կազմակերպում են նույն վայրում:
	Նիստի մասնակից նախարարների գիշերածախսը հոգալու հանգամանքը պայմանավորված է միջազգային պրակտիկայում ընդունված հյուրընկալության հանգամանքով: ՀՀ արդարադատության նախարարի կողմից Հայաստան են հրավիրվել ԱՊՀ մասնակից պետությունների արդարադատության 6 նախարարներ և այլ բարձրաստիճան հյուրեր: Այս համատեքստում, օրինակ, Պետերբուրգյան միջազգային իրավաբանական 14-րդ համաժողովին մասնակցելու նպատակով 2026 թվականի հունիսի 23-26-ը Ռուսաստանի Դաշնություն (Սանկտ Պետերբուրգ) ՀՀ արդարադատության նախարարի գործուղման դեպքում գիշերակացի ծախսերը նույնպես հոգացել է հյուրընկալող՝ ռուսական կողմը, ինչն առնվազն ենթադրում է ընդունված փոխադարձության սկզբունքի պահպանում:
	Ինչ վերաբերում է ընթրիքի կազմակերպմանը, սուրճի հյուրասիրությանը, ինչպես նաև հուշանվերների ձեռքբերմանը՝ ապա դրանց վերաբերյալ հաշվարկն իրականացվել է շուկայում գործող արդի արժեքները, ինչպես նաև հնարավոր բարձրակարգ հյուրասիրությունների կազմակերպումը և Հայաստանի Հանրապետությունը պատշաճ ներկայացնելու համար համապատասխան ապրանքների ձեռք բերումը ապահովելու անհրաժեշտության հաշվառմամբ:


                          Ընդունվել է:

